三高祠詠古三首  其二
作者：劉季孫
朝代：宋

paragraphs: 吳江淨如鏡，吳艇輕如飛。
吳山遠如畫，此景天下稀。
秋風曉槭槭，秋雨涼霏霏。
誰將菰菜擷，正是鱸魚肥。
時有季鷹者，懷此知所歸。
浩歌有餘樂，肯樂首陽饑。
親朋不可挽，飄忽雲邊衣。
亦聞有富貴，大第嚴朱扉。
食必列鐘鼎，侍妾鳴珠璣。
簪裾望顔色，賓從生光輝。
一言轉造化，枯朽生芳菲。
功高責更重，勢或干天威。
福深禍亦稱，顛覆始知機。
斯人悟茲理，弔世潛歟欷。
浮沉顧寵祿，安能與心違。
滄波浩無際，草木情依依。
可以恣幽步，白雲藏釣磯。
靜引一杯酒，高歌憐昨非。
數峰太湖上，斜陽明翠微。
虛亭展遺像，想見猶忘機。